Ruusu-Risti

Ruusu-Risti ry on Pekka Ervastin 14. marraskuuta 1920 perustama teosofiseen liikkeeseen lukeutuva yhdistys. Järjestön nimi on suomennos saksalaisesta nimestä Rosen-Kreutz, joka viittaa historialliseen ruusuristiläisyyteen, erääseen länsimaisen okkultismin muotoon.

Ohjelmansa mukaan Ruusu-Risti:
on totuudenetsijäin järjestö, jonka jäsenet tunnustaen kaikkien ihmisten veljeyden osoittavat toisilleen suvaitsevuutta ja ymmärrystä sekä pitävät totuutta korkeampana kaikkia uskontoja.
on vapaan ajattelun pyhäkkö, jonka jäsenet etsivät totuuden ydintä, salaista jumalviisautta, mikä piilee kaikkien aikojen uskonnoissa, mytologioissa sekä filosofisissa ja tieteellisissä järjestelmissä.
on renkaana ihmisten näkymättömässä veljeskunnassa ja sen jäsenet etsivät ikuiseen elämään vievää tietä, joka kasvattaa ja kehittää ihmisessä veljeyden henkeä .

Toiminta 
Järjestön sisäisessä, vapaamuuraripohjalle järjestetyssä toiminnassa mukana olevat jäsenet opiskelevat maailman henkisiä perinteitä, niiden lainalaisuuksia ja "syvempää yhteyttä" sekä harjoittavat keskittymistä ja mietiskelyä pyrkien siten käytännössä toteuttamaan eettisemmän ja syvähenkisemmän yhteiskunnan muodostumista.

Opintoihin sisältyy Pekka Ervastin teosofis-kristosofisia opetuksia, mutta ainoan virallisen opinkappaleen katsotaan olevan "veljeys".

Järjestöllä on ollut enimmillään yli 1 000 jäsentä, mutta jäsenmäärä on pudonnut 250:een (vuonna 2020). Aktiivisinta toiminta on pääkaupunkiseudulla. Järjestön päätemppeli on sijainnut vuodesta 1982 lähtien osoitteessa Merimiehenkatu 31, Helsingin Punavuoressa. Helsingin lisäksi temppeleitä on myös Jyväskylässä ja Siilinjärvellä. 

Katso myös: Kulmakoulu

Nimi 
Pekka Ervast kirjoitti yhdistyksen nimen vertauskuvallisuudesta seuraavasti:
Ruusu on elämän ja ilon, onnen ja rakkauden vertauskuva, jota vastoin risti kuvaa kuolemaa ja kärsimystä, tuskaa ja taakkaa. Elämänymmärryksemme on yksipuolinen, jos se on paljastaan "maallismielinen", suruton ja huoleton, jos se vain etsii aistillisia nautintoja ja kammolla ajattelee kuolemaa; mutta se on myös yhtä yksipuolinen, jos se pitää maallista elämää surun ja murheen laaksona, vihaa sen viattomia iloja ja vaanii syntiä sen kauneimmissa tunteissa. Edellisessä tapauksessa se pyytää elämän ruusuja, mutta ei elämän okaita, jälkimmäisessä taas se ei tahdo nähdä muuta kuin kuolon ristiä kaikkialla.

Rosenkreutsilainen maailmankatsomus pyrkii yhdistämään kahta äärimmäisyyttä, liittää yhteen ristin ja ruusun, hakee kultaisen keskitien ilon ja surun rajoilta, nousee ilon ja surun yli siihen rauhaan, joka maailman voittaa. Rosenkreutsilaisyys on hengen renessanssia. Se ei kannata katolisen kirkon munkki-askeesia, mutta ei liioin maailmanihmisten materialismia. Se ei etsi iloa eikä pakene kärsimystä, mutta tervehtii molempia elämän luonnollisina antimina.

Esoteerisesti se tulkitsee ruusuristin vertauskuvaa näin: kun ihminen ottaa ristinsä (sekä ulkonaisen että sisäisen kohtalonsa) kantaakseen — ja kantaakseen nurkumatta, jopa ilomielin, silloin ristissä puhkeaa ruusu, rakkauden ruusu, joka tuo rauhan ja autuuden hänen elämäänsä. Ruusu on silloin muodostunut hänen sydänverestään. Ja veri on Kristuksen verta, joka on vuotanut hänen sydämestään, kun risti miekkana on pistetty siihen.

Johtajat 
 Pekka Ervast, kirjailija, 1920–1934
 Hilda Pihlajamäki, näyttelijä, 1934–1951
 Uuno Pore, 1951–1982
 Eino Krohn, kirjallisuustieteen ja estetiikan professori, 1982–1983
 Kalervo Kankaanpää, eversti, 1983–1985
 Heikki Ahonala, 1986–1990
 Jarmo Anttila, seppämestari, 1991–

Muita tunnettuja ruusuristiläisiä 
 Ella Eronen, näyttelijä
 Reino Hallaperä, laulaja
 Eemil Halonen, kuvanveistäjä
 Aleksandra Ionowa, taidemaalari
 Ahti Karjalainen, säveltäjä
 Aarni Kouta, kirjailija
 Sirkka Sipilä, näyttelijä
 Heidi Krohn, näyttelijä
 Kerttu Krohn, näyttelijä
 Sven Krohn, filosofian professori
 Helvi Leiviskä, säveltäjä
 Ilta Leiviskä, tanssitaiteilija
 Bertha Lindberg, näyttelijä
 Erkki Melartin, säveltäjä
 Juho Mäkelä, taidemaalari
 Terttu Pajunen-Kivikäs, lausuntataiteilija
 Aapo Pihlajamäki, näyttelijä
 Juhani Pohjanmies, säveltäjä
 Tuuli Reijonen, kirjailija
 R.R. Ryynänen, Yleisradion kamreeri, kuoronjohtaja, laulaja, sanoittaja
 Helmi Liukkonen-Seilo, oopperalaulaja
 Martti Seilo, oopperalaulaja-näyttelijä
 Jussi Snellman, näyttelijä
 Akseli Tola, kirjailija
 Heikki W. Virolainen, kuvanveistäjä

Lähteet 
 Jarmo Anttila: Ruusu-Risti ry 80 v. Ruusu-Risti 5/2000, s. 3–7
 Sylvi Pöyry: 75-vuotias Ruusu-Risti. Feeniks 4/1995, s. 4–7

Viitteet

Aiheesta muualla 
 Ruusu-Risti ry
Muita ruusuristijärjestöjä Suomessa
 Ruusuristin Veljeskunta AMORC
 Lectorium Rosicrucianum eli Kultainen Ruusuristi
 The Rosicrucian Fellowship

Ruusuristiläisyys
Suomalaiset uskonnolliset järjestöt